Aiatoa klaasukse olen ma blokeerinud metallkarkassil minikasvuhoonega, mis näeb välja nagu kõrge võrkriiul - seal kosuvad nädala eest pikeeritud perovskia, maadjas litterhein, chamisso arnika, austria vulfeenia, suureõieline kivimünt, kõrvikpriimulate segu ja lääne sininokk - kõik püsililled. Suurem jagu aga alles idaneb karpides, samamoodi nagu ka mõned tomatid ja maitsetaimed. Varsti küll saan juba laiemale pikeerida ka kahte liiki mauklehed, mille täpsele liiginimele eestikeelset vastet ei olegi: delosperma floribunda ja delosperma congestuse, samuti roosa täpitud kelluka. Ülejäänud karpide juures käin hommikuti ja õhtuti veenmismeetodit kasutamas, et ikka idaneks. Taimi, mille sündi ma ootan, on ju veel nii… umbes seitsekümmend? Ah jaa, kunagi vanaema antud tulipunased lihtõielised begooniad potitasin ka ära, neil läheb otste väljaajamisega kaua. Kui märtsis potitan, siis on mais paras peenrasse viia ja juuni lõpus hakkavad õitsema.